OUG prin care se acordă împrumuturi pentru TAROM şi Complexul Energetic Oltenia, adoptată de Senat.
Ministerul Finanţelor poate acorda împrumuturi pentru TAROM şi Complexul Energetic Oltenia. OUG a fost aprobată de Senat şi urmează să fie discutată de Camera Deputaţilor. Guvernul a stabilit suma maximă pentru împrumutul acordat.
Senatorii au aprobat, luni, ordonanţa de urgenţă privind instituirea cadrului legal pentru acordarea unor ajutoare de stat individuale de salvare care vizează sprijin financiar TAROM şi Complexului Energetic Oltenia. Astfel, potrivit ordonanţei de urgenţă, Ministerul Finanţelor Publice poate acorda, la solicitarea TAROM, care se confruntă cu dificultăţi economico-financiare majore, un împrumut în limita sumei de 199.052 mii lei, pe o perioadă de şase luni, cu titlu de ajutor de stat individual pentru salvare. Mai mult, Ministerul Finanţelor Publice poate acorda, la solicitarea Societăţii Complexul Energetic Oltenia, cu titlu de ajutor de stat individual pentru salvare, un împrumut în limita sumei de 251.046,025 mii euro, pe o perioada de şase luni.Proiectul de aprobare a OUG se află acum la Camera Deputaţilor, care are rol de for decizional.